Communicare-hoofkantoor in Kaap vir R120 m. verkoop | Netwerk24
Communicare-hoofkantoor in Kaap vir R120 m. verkoop
Deur Marelize Barnard 09 April 2019 05:37
Die Communicare-behuisingsorganisasie wat meer as 3 300 huureenhede in Kaapstad besit en uithuur, sê sy hoofkantoor in die middestad van Kaapstad sal nie in ’n behuisingsprojek omskep kan word nie.
Communicare het in ’n verklaring gesê die eiendom oorkant die Kaapstadse Internasionale konferensiesentrum (Kiks) is vir R120 miljoen verkoop aan ’n buitelandse belegger wat ’n vyfster-boetiekhotel hier wil bou.
Die Communicare-gebou wat in Roggebaai, Kaapstad, geleë is, is vir R120 miljoen verkoop. Foto: Verskaf
In dié stadium huisves die Communicare-gebou die organisasie se hoofkantoor, kantoorruimte wat uitverhuur word asook parkering vir 78 voertuie.
Die stuk grond is in die 1980’s vir R300 000 gekoop en die huidige gebou is in 1991 teen ’n koste van R10 miljoen voltooi. Die ontwikkeling is befonds deur Communicare en die Kaapse Gesamentlike Pensioenfonds. Communicare het die pensioenfonds se 50%-aandeel in 2001 uitgekoop.
Volgens Anthea Houston, uitvoerende hoof van Communicare, het hulle alle moontlikhede oorweeg om die perseel ten beste te gebruik, ook vir gemengde behuising.
Houston sê van die faktore wat daartoe gelei het dat daar besluit is om eerder die perseel te verkoop, is dat die koste van ’n ontwikkeling vir gemengde behuising nie finansieel haalbaar sou wees nie.
Die grond is deel van ’n gebied wat drooggelê is en waar daar ’n hoë watertafel is. Om die grond te hervul en fondamente te lê terwyl die water uit die perseel gepomp word, sou die ontwikkeling van laekostebehuising onbekostigbaar maak.
Verder is die vorm van die perseel van só aard dat dit ’n residensiële ontwikkeling bemoeilik.
Houston sê om dié rede is daar besluit om die perseel te verkoop en die inkomste te gebruik om ander huurhuise en maatskaplike behuising in goed geleë dele van die stad te ontwikkel.
Volgens Houston het die groei van die V&A Waterfront en Kiks ’n warboel ontwikkelings in die Roggebaai-deel aan die hawe se kant van die stad tot gevolg gehad en daar is geen dringende rede waarom Communicare se hoofkantoor steeds hier hoef te wees nie.
“Dit was miskien ’n goeie idee in die 1990’s, maar dit is ’n tydperk wat verby is,” sê Houston.
Sy sê ná 28 jaar op dié perseel is dit tyd om die organisasie se bates te verander en dat die inkomste uit die verkoop van die gebou vir maatskaplike behuisingsprojekte gebruik sal kan word.
Meer oor: Kaapstad | Verkoop | Eiendom